钦定古今图书集成/明伦汇编/氏族典/第368卷 > 《廖用贤尚友录》 > 甘振
## 钦定古今图书集成/明伦汇编/氏族典/第368卷 > 《廖用贤尚友录》 > 甘振

按《广西通志》：“振，字大声，桂平人。幼以孝闻。弘治九年
进士，为南京户部主事，历员外郎。清慎自将，尚书而
下交誉之，使往扬州监收船料。适贵人过扬，有所干
请，振正色语之曰：‘此国法也，君胡可干吾听且连坐
矣’。其人咈然去，振遂移疾自免。尚书谓振曰：‘何忽遽尔’？振对曰：‘家有老母，以不能远涉，将之与俱。顾日趣
就官，重违母意，不得不赴。幸而苟全，犹缺侍养，一挂
罪网，将置母何地’？”语讫，泣数行下。尚书知不可夺，听
之去。道中闻母卒，伏号几绝，因而呕血，家人延医治
之，久乃得愈。服满不复仕，屏居白石山，学者执经就
讲。及移渡南，就讲者益众。